CELEX: 32021R0809
Language: lt
Date: 2021-05-20 00:00:00
Title: Komisijos įgyvendinimo reglamentas (ES) 2021/809 2021 m. gegužės 20 d. kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, fermentuotas Symphytum officinale L. (taukių) lapų ekstraktas nepatvirtinamas kaip pagrindinė medžiaga (Tekstas svarbus EEE)

2021 5 21   
               
               
                  LT
               
               
                  Europos Sąjungos oficialusis leidinys
               
               
                  L 180/110
               
            
         KOMISIJOS ĮGYVENDINIMO REGLAMENTAS (ES) 2021/809
         2021 m. gegužės 20 d.
         kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, fermentuotas Symphytum officinale L. (taukių) lapų ekstraktas nepatvirtinamas kaip pagrindinė medžiaga
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalį kartu su 23 straipsnio 5 dalimi,
         kadangi:
         
                     (1)
                  
                  
                     2015 m. sausio 22 d. Komisija gavo bendrovės „Greenprotech“ paraišką patvirtinti taukių antpilą kaip pagrindinę medžiagą, skirtą naudoti kaip vabzdžių repelentą ir augalų induktorių vaismedžiams, žolei ir daržovėms. Kartu su paraiška pateikta informacija, kurios reikalaujama pagal Reglamento (EB) Nr. 1107/2009 23 straipsnio 3 dalies antrą pastraipą;
                  
               
                     (2)
                  
                  
                     Komisija paprašė Europos maisto saugos tarnybos (toliau – Tarnyba) suteikti mokslinę pagalbą. 2019 m. lapkričio 28 d. Tarnyba pateikė Komisijai techninę ataskaitą dėl taukių antpilo (2). Remiantis ta technine ataskaita ir pareiškėjo pateiktais dokumentais, tikslinga apibrėžti, kad paraiška apima veikliąją medžiagą fermentuotą Symphytum officinale L. (taukių) lapų ekstraktą;
                  
               
                     (3)
                  
                  
                     pareiškėjo pateiktos informacijos apie fermentuotą Symphytum officinale L. (taukių) lapų ekstraktą nepakako įrodyti, kad jis atitinka maisto produkto, kaip apibrėžta Europos Parlamento ir Tarybos reglamento (EB) Nr. 178/2002 (3) 2 straipsnyje, kriterijus;
                  
               
                     (4)
                  
                  
                     Tarnyba padarė išvadą, kad fermentuoto Symphytum officinale L. (taukių) lapų ekstrakto specifikacija nėra tinkamai apibrėžta. Tarnyba taip pat nurodė, kad yra žinoma, jog taukių sudėtyje yra genotoksiškų ir kancerogeniškų komponentų, o informacijos apie genotoksiškų ir kancerogeniškų junginių koncentraciją fermentuotame Symphytum officinale L. (taukių) lapų ekstrakte nebuvo. Todėl nebuvo galima padaryti išvados, kad fermentuotas Symphytum officinale L. (taukių) lapų ekstraktas neturi būti laikomas susirūpinimą keliančia medžiaga, kaip nustatyta Reglamento (EB) Nr. 1107/2009 23 straipsnio 1 dalies a punkte;
                  
               
                     (5)
                  
                  
                     be to, remdamasi turima informacija apie fermentuotą Symphytum officinale L. (taukių) lapų ekstraktą Tarnyba negalėjo užbaigti ne per maistą daromo poveikio rizikos vertinimo ir rizikos vartotojams vertinimo. Taip pat nebuvo pakankamai informacijos apie poveikį aplinkai ir riziką netiksliniams organizmams;
                  
               
                     (6)
                  
                  
                     atitinkamas vertinimas pagal kitus Sąjungos teisės aktus, kaip nurodyta Reglamento (EB) Nr. 1107/2009 23 straipsnio 2 dalyje, nebuvo atliktas;
                  
               
                     (7)
                  
                  
                     2020 m. gegužės 19 d. ir 2021 m. sausio 26 d. Komisija atitinkamai pristatė peržiūros ataskaitą (4) ir šio reglamento projektą Augalų, gyvūnų, maisto ir pašarų nuolatiniam komitetui, o 2021 m. kovo 24 d. vykusiam komiteto posėdžiui parengė jų galutines redakcijas;
                  
               
                     (8)
                  
                  
                     Komisija paragino pareiškėją pateikti pastabų dėl Tarnybos techninės ataskaitos ir dėl Komisijos parengto peržiūros ataskaitos projekto. Pareiškėjas pateikė savo pastabas ir jos buvo atidžiai išnagrinėtos;
                  
               
                     (9)
                  
                  
                     vis dėlto, nepaisant pareiškėjo argumentų, su medžiaga susijusių problemų išspręsti nepavyko;
                  
               
                     (10)
                  
                  
                     todėl nepavyko įrodyti, kad Reglamento (EB) Nr. 1107/2009 23 straipsnyje nustatytos sąlygos yra tenkinamos. Todėl tikslinga nepatvirtinti fermentuoto Symphytum officinale L. (taukių) lapų ekstrakto kaip pagrindinės medžiagos;
                  
               
                     (11)
                  
                  
                     šiuo reglamentu nepanaikinama galimybė pagal Reglamento (EB) Nr. 1107/2009 23 straipsnio 3 dalį pateikti dar vieną paraišką patvirtinti fermentuotą Symphytum officinale L. (taukių) lapų ekstraktą kaip pagrindinę medžiagą arba pateikti paraišką dėl veikliosios medžiagos patvirtinimo pagal to reglamento 7 straipsnį;
                  
               
                     (12)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Medžiaga fermentuotas Symphytum officinale L. (taukių) lapų ekstraktas nepatvirtinama kaip pagrindinė medžiaga.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 20 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 309, 2009 11 24, p. 1.
         
            (2)  EFSA (Europos maisto saugos tarnyba), 2019 m. Technical report on the outcome of the consultation with Member States and EFSA on the basic substance application for approval of Comfrey steeping to be used in plant protection as an insect repellent and plant elicitor in fruit trees, grass and vegetables. EFSA papildomas leidinys 2019:EN-1753, p. 64. doi:10.2903/sp.efsa.2019.EN-1753.
         
            (3)  2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).
         
            (4)  https://ec.europa.eu/food/plant/pesticides/eu-pesticides-db_en